Izjavu Milana Bandića kako s HDZ-om, ali i ostalima, raspravlja o rekonstrukciji Vlade te najavu da će njegov saborski Klub zastupnika umjesto dosadašnja četiri imati čak 10 zastupnika, čelnik Mosta i potpredsjednik Vlade Božo Petrov nazvao je pokušajem destabilizacije Vlade.

– Po meni su ovo čisti pokušaji destabilizacije Vlade i to baš u trenutku kada Vlada treba iznijeti akcijski plan reformi po kojima će na kraju ove godine imati više promjena nego što ih je imala bivša Vlada u prvoj godini mandata. Zanima me kojim interesnim grupacijama ne odgovaraju promjene? Kome ne odgovara red i normalni pravosudni aparat i to se sve događa baš u trenutku kada se želi uvesti red i žele napraviti promjene? – zanima Petrova.

Zanimljiv mu je i trenutak za izjave o rekonstrukciji Vlade.

– Mislim da se ovdje mnogo toga vrti i oko Ine, zbog samih događaja prošlog tjedna mislim da je jasno kojim interesnim grupacijama ne odgovara red i normalni aparat. Mi nismo kočničari, mi smo od samog početka, od izbora ministara preko zamjenika i pomoćnika dosad stavili veto na samo šest osoba. Ti spinovi ne drže vodu, mi smo se zalagali za promjene, zbog toga smo se zalagali i za izmjene Zakona o političkim strankama, za izmjene povlastica saborskih zastupnika, zakona o HNB-u itd. Nismo kočničari, ali ćemo definitivno zakočiti bilo kakvu rasprodaju nacionalnih interesa zato što ne želimo napraviti izdaju RH. A ja čestitam svima onima koji imaju želuca ići u preslagivanje vlasti s ljudima koji su zbog sumnji na kriminalna djela završili već nekoliko puta u pritvoru – kazao je vidno uzrujani Petrov.

Na komentar kako su te interesne skupine koncentrirane u parlamentarnoj većini, Petrov odgovara da on zna da "postoje interesne grupacije koje se zapravo nalaze iza političkog sustava i koje u određenim trenucima žele napraviti utjecaj da bi se određene stvari sačuvale, da bi se napravilo isto stanje koje je bilo zadnjih 20 godina".

– E, zapravo tu je uloga Mosta i to je ono zbog čega svima ne odgovara Most. Neće se dogoditi stvari koje su se pokušale napraviti ili će se pokušati napraviti s Mostom, i s Inom i sa sličnim situacijama. Mi smo tu zbog promjena koje ćemo gurati, a ono što mene interesira je tko će zakočiti promjene, tko će biti glavni i odgovoran, zbog čega Hrvatska, kada se svi ekonomski stručnjaci slažu da, ako se dogodi na bilo kakav način preslagivanje vlasti, bilo kakva destabilizacija vlasti, da će ekonomski rejting Hrvatske, kreditni rejting po agencijama pasti i da ćemo završiti u scenariju Grčke, što je jasno rečeno već nekoliko puta, tko će preuzeti odgovornost za to? Kome je u interesu više njegov osobni interes nego interes Hrvatske – zaključio je Petrov.

Dodajmo kako je zagrebački gradonačelnik Milan Bandić, gostujući u emisiji Novi dan na N1, na pitanje je li moguće preslagivanje vladajuće većine u Saboru bez Mosta kazao da je on za to da dođu ljudi koji će raditi.

– Ne bih ja govorio o većini s Mostom ili bez njega, ja sam za to da dođu ljudi koji će zasukati rukave i raditi. Vlada eksperimentira, nema rezultata i treba napraviti pomak. Ako ga ne bude bilo, interes hrvatskih građana je samo posao, ništa drugo – rekao je Bandić koji se ne zalaže za nove izbore.

Upitan je li razgovarao s Tomislavom Karamarkom o tom preslagivanju, Bandić je odgovorio:

– Ne samo s Karamarkom već sa svima onima koji mogu demonstrirati da žele raditi. Ja imam 60 godina – dovoljno iskustva da ne ponavljam pogreške, a dovoljno energije da djelujem.

>>Bandić priznao da je razgovarao s Karamarkom o preslagivanju